  Удмуртиысь тӧролэн но кивалтэтлэн пресс-службазы Анжелика Тихонова корреспондент Удмуртиысь трос нылпиё куинь семьяосты но нылпиоссэ одӥгназ будэтэм атаез «Анай-атайлэн данлыкез» («Родительская слава») пусэн данъязы. Данъетъёсты 17-тӥ куартолэзе элькунлэн тӧроез Александр Бречалов сётъяз, ивортӥз улосвыл тӧролэн но кивалтэтлэн пресс-службазы. « Та Удмуртиез азинтон уже бадӟым ватсэт пыртэмды понна тау карон. Улосвылын сямъёсты утёнлы, озьыен семья кусыпъёслэн дун-чылкытлыксылы нимысьтыз саклык висъяське. Кун данъетэн оглом 163 кузпалъёс но 21 атайёс пусъемын ини. Мон понна, тӥ понна сямен ик, семья – улонысь валтӥсез дунлык но данъяськонАлександр Бречалов, Удмуртилэн тӧроез Элькун тӧро киысь данъетэз Можга ёросысь Игорь но Любовь Дерюгинъёс басьтӥзы. Кузпалъёс 38 ар ӵош уло ини. Игорь котельнойын оператор луыса ужа, Любовь – «Луч» возёсын тырше. Соос куинь нылъёссэс будэтӥзы, нош 2006-тӥ арын нырысьсэ семьяязы будэтыны пи басьтӥзы. Со дырысен 16 ар ини кузпалъёс 8 пиналъёсты ӝуто. Данъетэз Киясаысь лулчеберет юртысь автобусэз нуллӥсьлы Радик Иштугановлы но сётӥзы. Со одӥгназ куинь нылпиоссэ пыд вылазы султытӥз. Ксения нылыз ачиз но анай луиз ини. Географияя дышетӥсь луыса ужа, улон интытэк кылем пӧйшуръёслы «Кот и Пёс» приютлы юрттӥське. «Анай-атайлэн данлыкез» пусэн Сарапул ёросысь Николай но Светлана Сухоплюевъёсты но пусйизы. Кузпалъёс куиньзэ асьсэлэсь но куинь кутэм пиналъёссэс будэтӥзы. Дэбес ёросысь Андрей но Надежда Тронинъёс вить пиналъёссэс визьнодазы. Ваньзы ик элькун но огъяросси ӵошатсконъёсы мыло-кыдо пырисько. Мария нылзы тупен-чапен шудонъя Россилэн чемпионкаез луэ. Пусъём, Семьялэн калыккуспо нуналэз 15-тӥ куартолэзе пусйиське. Со улсын Удмуртиын 2013-тӥ арысен арлы быдэ «Анай-атайлэн данлыкез» пус сётӥське. Сое вить но солэсь трос нылпиосты будэтэм кузпалъёс но куинь но солэсь трос нылпиосты одӥгназы ӝутэм атайёс басьто. Та дырозь 163 кузпалъёсты но 21 атайёсты пусйизы ни вал.  Тодэ вайытом, 2021-тӥ арын Удмуртиын «Анай-атайлэн данлыкез» пусэз укмыс пар кузпалъёслы но пиналъёссэс огназы будэтӥсь кык атайёслы сётӥзы. Туэ южтолэзе Дэри ёросысь семьяез «Анай-атай данлык» орденлэн медаленыз пусйизы вал.  Тегъёс: Удмуртия Ижкар АлександрБречалов семья данъетъёс анай-атайёс  